# Trnka Čentéšovi negratuloval

**Novozvolený generálny prokurátor sa v pondelok prvýkrát stretol so svojím predchodcom.**

BRATISLAVA. Dobroslav Trnka včera nepogratuloval Jozefovi Čentéšovi k zvoleniu za generálneho prokurátora. [V parlamente uspel v piatok.](http://www.sme.sk/c/5942499/centes-uspel-v-tajnej-volbe-trnka-nekandidoval.html)

„Stretli sme sa na chodbe, pozdravili sme sa a to bolo všetko. Každý išiel svojím smerom,“ opísal Čentéš stretnutie v budove Generálnej prokuratúry, kde obaja pracujú.

S Trnkom sa videl prvýkrát od voľby, z ktorej Trnka odstúpil. „V práci mi gratulovali kolegovia, hlavne z môjho trestného odboru,“ povedal Čentéš. So zastupujúcim generálnym prokurátorom Ladislavom Tichým nebol.

Trnka v pondelok nedvíhal mobil. Hovorkyni Generálnej prokuratúry Jane Tökölyovej sa nepodarilo získať jeho stanovisko, či na Ústavnom súde napadne piatkovú voľbu.

Prezidentská kancelária včera dostala rozhodnutie parlamentu o Čentéšovom zvolení. „Pán prezident [Ivan Gašparovič](http://www.sme.sk/storm/itextg.asp?idh=8453787&ids=6) nechce unáhlene reagovať, s jeho vymenovaním počká do rozhodnutia Ústavného súdu,“ zopakoval hovorca Marek Trubač.

**pondelok 20. 6. 2011 21:07** | [Mária Mihaliková](http://www.sme.sk/autor_info.asp?id=264)
Článok bol uverejnený v tlačenom vydaní SME. ([Predplaťte si SME cez internet.](http://predplatne.sme.sk))
[© 2011 Petit Press. Autorské práva sú vyhradené a vykonáva ich vydavateľ. Spravodajská licencia vyhradená.](http://www.sme.sk/c/5946029/trnka-centesovi-negratuloval.html)